Author: user
Company: MZV SR

Návrh na zmenu predsedov slovenskej časti zmiešaných
slovensko-maďarských komisií

Vzťahy s Maďarskou republikou majú v zahraničnej politike Slovenskej republiky dôležité miesto odo dňa  nadviazania diplomatických stykov  v roku 1993, okamžite po vzniku samostatnej Slovenskej republiky. Je v záujme Slovenskej republiky, aby sa vzťahy medzi oboma krajinami všestranne vyvíjali v politickej, hospodárskej i kultúrnej oblasti. 

Slovensko-maďarská spolupráca sa rozvíja na základe Zmluvy o dobrom susedstve a priateľskej spolupráci podpísanej 19.marca 1995 (základná zmluva), ktorá aj po vstupe oboch krajín do EÚ zostáva zásadným rámcom spolupráce. Za účelom jej realizácie vznikol v roku 1998 mechanizmus pozostávajúci z 11 zmiešaných komisií. Zmiešané komisie vznikali postupne od roku 1999. Tento mechanizmus bol rozšírený v novembri 2004 aj o 12. zmiešanú komisiu s cieľom rozvíjať cezhraničnú spoluprácu samospráv a orgánov verejnej správy.

Po parlamentných voľbách 2006 sa stalo dovtedajšie obsadenie postov predsedov zmiešaných komisií neaktuálne. Ministerstvo zahraničných vecí Slovenskej republiky je gestorom uplatňovania základnej zmluvy a preto minister ZV SR Ján Kubiš požiadal listom v septembri t.r. svojich rezortných kolegov o návrh predsedov slovenskej časti zmiešanej slovensko-maďarskej komisie podľa kompetencií jednotlivých ministerstiev.

Relevantné  rezorty SR navrhli na funkciu predsedov slovenskej časti zmiešaných komisií nasledovných kandidátov:   

pre európsku a euroatlantickú integráciu
pani Oľgu Algayerovú, štátnu tajomníčku MZV SR

pre vojenské a iné bezpečnostnopolitické otázky
pána Jaroslava Bašku, štátneho tajomníka MO SR

pre otázky hospodárskej spolupráce
pána Petra Žigu, štátneho tajomníka MH SR

pre otázky ochrany prírody a životného prostredia
pána Jaroslava Jaduša, štátneho tajomníka MŽP SR

pre otázky dopravy, spojov a ich infraštruktúry
pána Milana Mojša, štátneho tajomníka MDPaT SR

pre otázky kultúry a tlače
pána Jozefa Langa, štátneho tajomníka MK SR

pre otázky zdravotníctva, zdravotného poistenia a sociálnej starostlivosti
pána Petra Siku, štátneho tajomníka MPSVaR SR

pre otázky spolupráce v oblastiach patriacich do pôsobnosti MV SR   
pána Jozefa Bučeka, štátneho tajomníka MV SR

pre otázky vzdelávania, vedy, športu a mládeže
pani Bibiánu Obrimčákovú, štátnu tajomníčku MŠ SR

Predsedom slovenskej časti zmiešanej slovensko-maďarskej komisie pre záležitosti menšín zostáva pán Miroslav Mojžita z MZV SR (Uznesenie vlády SR č. 1385/2002).

Predseda slovenskej časti zmiešanej slovensko-maďarskej komisie pre cezhraničnú spoluprácu bol menovaný vládou SR (Uznesením vlády č. 706 z 30. augusta 2006).

K menovaniu predsedu slovenskej časti zmiešanej slovensko-maďarskej komisie pre otázky poľnohospodárstva, veterinárnej a fytosanitárnej starostlivosti bude možné prikročiť pravdepodobne až po obsadení funkcie štátneho tajomníka Ministerstva pôdohospodárstva SR.

Keďže predsedovia slovenskej časti viacerých zmiešaných slovensko-maďarských komisií boli v minulosti menovaní vládou (Uznesením vlády SR č. 48 z 13. januára 1999, č. 1152 z 2. decembra 2003 a č. 294 z 15. apríla 2004), je potrebné týchto vládou SR aj odvolať.

V súlade s Protokolom medzi Ministerstvom zahraničných vecí SR a Ministerstvom zahraničných vecí MR z 24. novembra 1998 o vytvorení mechanizmu slúžiaceho napomáhaniu plnenia základnej zmluvy „spolupredsedov slovenskej a maďarskej časti zmiešaných komisií so súhlasom svojej vlády menujú ministri, resp. vedúci príslušných štátnych orgánov“.